Benjihyppyjä järjestävän yrityksen edustaja muistuttaa, että hyppääjän ei kannata säikähtää, vaikka jalka irtoaakin.

Kesä on ensimmäistä kertaa elämässään benjihyppyä suunnittelevien kulta-aikaa, kun useilla festareilla on mahdollisuus hypätä benjihyppy.

Aina hyppy ei kuitenkaan suju suunnitelmien mukaan. Kokemattoman hyppääjän on tällöin tärkeää muistaa pysyä rauhallisena.

Benjihypyssä hyppääjällä on yllään sekä valjaat että nilkkaremmit, mikäli nilkkaremmit irtoavat.

Anna-Eeva Seirala joutui pelottavan tilanteen eteen viikonloppuna Karjurockissa, kun benjihyppy ei mennyt aivan suunnitelmien mukaan.

Hypyn aikana toinen nilkkaremmeistä irtosi. Seiralan hyppy tallentui videolle, jossa näkyy myös, kuinka toinen jalka heiluu holtittomasti hypyn yhteydessä.

Vaikka tilanne näyttääkin hurjalta, varsinaista vaaraa Seiralalla ei ollut. Nilkkaremmien lisäksi hänellä oli hypätessä myös valjaat päällä.

- Hypyn jälkeen minun kanssa juteltiin pitkään ja kerrottiin, että sen takia päällä on valjaat, jos jalat irtoavat. Turvallisuus on tärkeä asia, Seirala kertoo.

Seirala kertoo, että kyseessä oli hänen elämänsä ensimmäinen benjihyppy. Hypyn aikana jalkaan sattui jonkin verran, koska se ei ollut kiinnitettynä.

- Minulle kerrottiin, että joskus näitä irtoamisia tapahtuu, mitään hätää ei kuitenkaan kuulemma ollut. Kokemus oli pelottava, mutta henkilökunta hoiti tilanteen hienosti. En kokenut jääväni yksin, Seirala kuvailee kokemustaan.

Hypyn järjestäneen Sky Breakersin Markku Eklund kertoo, että muistaa Seiralan tapauksen viikonlopulta. Hän sanoo, että jalan irtoamisia tapahtuu aina silloin tällöin hyppyjen yhteyksissä. Hänen mielestään hyppääjän on tällaisissa tapauksissa tärkeää muistaa, että hyppääminen on täysin turvallista, eikä minkäänlaista vaaraa ole, vaikka jalka irtoaakin remmistä.

- Usein ihmiset pelästyvät turhaan. Juuri sen takia jaloissa on kaksi remmiä ja valjaat, että jos molemmat jalat irtoavat remmeistä, niin silloin on vielä valjaat päällä, hän kertoo.

Eklundin mukaan jalan irtoamiseen saattaa vaikuttaa esimerkiksi jalassa hyppyhetkellä olevat housut. Usein ihmisiä saatetaan ennen hyppyä varoitella, että jalan irtoaminen on mahdollista.

- Tässä tapauksessa ei kuitenkaan huomattu asiasta sanoa.

Eklund kertoo, että usein kokeneemmat hyppääjät hyppäävät tarkoituksella niin, että toinen jalka on irti.